Ásām mís, mə ńtála ébás yób yā é ngábə́ bəkerúbim á yób, á ńlō wabán á yób, dzóm é tɔ̄á anə́ ngɔg safîr, é fulugan anə́ étɔ̄á kúm. 2Ńdɔ a dzó ai é mod a ngábə́ bəgə ndɔ́mbɔ́ naa: nyíígī á zāŋ ǹsína, á bəkerúbim á sí, ó bə̄gə́ ai mɔ́ mâg mə́ ndóan á zāŋ bəkerúbim, ó tsam mɔ́ ai tísɔn ésə." Ńdɔ a ngákə̄ wé, á mís máma étē. 3Bəkerúbim bə́ ngábə́ tə́lə́ á ḿbɔ̄ ńnōmō tə́mpɛl, éyɔŋ a ngásuan, ǹkúd ó man yǎ dzyé á ńsəŋ tə́mpɛl ósə. 4Dúmá Ńtondôbə á ngabɛ́d á tíege ábə kerúbim, lə́ kələ ḿfág yā mə́nyīī mə́ tə́mpɛl. Ńdɔ̄ tə́mpɛl a ngádzyé ai ǹkúd, ǹsəŋ tə́mpɛl ó dzyé ai miǹkokoě yā dúmá Ńtondôbə. 5Edǔŋ məfǎb bəkerúbim é kələ kwí á ńsəŋ tə́mpɛl, ḿfág yǎ átān, anə́ kíŋ Zambá ngul mə́sə, ábōg ā kɔ́bɔ̄. 6Ǹnyie anə́ á ngābéndē é mod a ngábə́ bəgə́ ndɔ́mbɔ́ eyé naa:"Nɔŋɔ́ ndóan á zāŋ ǹsína, á zāŋ bəkerúbim", ńdɔ fɔ́ɔ́ é mod nyɔ́ á ngātíe, a sɔ́ tə́bə̄ á mgbág akon. 7Ńdɔ kerúbim a ngásám wɔ́ á zāŋ bəkerúbim, m̀fág ndóan e ngábə́ á zāŋ bəkerúbim; ńdɔ a ngáŋɔŋ dzɔ, a fudí dzɔ̄ á dwé é mod a ngábə́ bəgə ndɔ́mbɔ́ eyé. Ńdɔ̄ é mod nyɔ́ a ngānɔŋ dzɔ, a kwíí á ńsəŋ. 8Ńdɔ evəgələ wɔ́ mod é ngákwí á məfǎb bəkerúbim á sí. 9Ásām mís, mə ńtála məkon mə́nyi á mgbág bəkerúbim, akon dá á tə́lē á mgbág Kerúbim ásə, nyɔ́l məkon e ngábə́ fyɛgɛ anə́ krisolîd. 10Mə́ yénege nyɔ́l dzyā mə́sə̄ mə́nyi, anə́ ákon dá lə́ nyílī édí ávɔ̄g á ńnə̄m étē. 11Mə́ wulugu á mə̄búg mə́nyi, təge vəŋan á mvús ábōg máwulu, amú mə́ wulugu ḿfág ńlō ó kələ təge vəŋan á mvús ábōg máwulu. 12Nyɔ́l dzábán ésə ai mvús dzābán, ai mɔ́ ai məfǎb mábán, ai məkon bísə̄ bí ngábə́ ńdzyēān ai miǹkokoe ńkɔ̄dɔ̄ná, məkon mábán bɔ́ bə́sə bə́nyi.